**ԴՈՎԼԱԹԻ ՀԵՔԻԱԹԸ / Հայ ժողովրդական հեքիաթներ, Հատոր VIII / Գուգարք (Լոռի), Լոռու բարբառ (խոսվածք)**

Ըլել ա, չի ըլել՝ ժամանակով մի սովդաքար, ունեցել ա մի կնիկ, էդ սովդաքարը շատ բան ճնանչող մարդ ա ըլել իսանի ճկատից, թե՞ դովլաթավոր ա, թե՞ բեդովլաթ։

Մի առժամանակից եդը կնիկը էրկուֆոքիսանում ա, խտոր ա ընկնում, մի տղա րեխա ա բերում։ Սովդաքարը ուրիշ տեղ ա ըլում, գալիս ա տենում կնիկը խտոր ա ընկե։

— Ա՛յ կնիկ, ի՞նչ ես բերե։

— Տղա եմ բերե։

— Թող մի մտիկ անեմ տենամ դովլաթավո՞ր ա, թե՝ բեդովլաթ:

Կնիկը ղանչանք արավ, թե.— Տենալ մի՛, կաց կնքենք, եդնա կտենաս։

Կնիկը րեխին կնքեց առանց մարդին։

Էկավ մարդը տեհավ, որ կնքել են, ասավ.— Բա՛ց ճակատը, տենամ դովլաթավո՞ր ա, թե՝ բեդովլաթ։

Կնիկը ղանչանք արավ.— Ինչ աննամուս մարդ ես, մի առժամանակից եդը րեխեն ոտի կըլի, հա՛ կտենուս, հա՛ կտենուս։

Մարդն ասավ.— Ըտուր բանը չի, վա՛յ թե բեդովլաթ ա, մեր էսքան դովլաթը վերջը դա կփչացնի. Լավն էն ա, որ տենամ բեդովլաթ ա, սըպանեմ պրծընինք։

Կնիկն ասավ.— Լա՛վ, թող ոտն ըլի, ընդով տես, թե բեդովլաթ ա՝ սըպանի։

Էկավ րեխեն ոտն Էլավ: Հերը տուն Էկավ, մտիկ արավ րեխի ճկատին, տեհավ, որ սալամաթ բեդովլաթ ա:

Կնկանն ասավ.— Էս րեխեն բեդովլաթ ա, ուզո՞ւմ ես, որ տանեմ սըպանեմ։

Կնիկը ղանչանք արավ, թե.— Ա՛յ մարդ, մի՛ սըպանիր, իրան համար կնիկ կուզենք, բալքի դովլաթավոր ա, կնկա էրեսեն հաց կուտի։

— Լա՛վ,— ասավ մարդը,— թո՛ղ կենա:

Տարի էր՝ անց կացավ, տղեն հասավ պսակելու։

Հերը թե.— Բերեք տղին պսակենք։

Կնիկն ասավ.— Էդ քու բանը չէ, ես պետք ա տղին պսակեմ:

Մոտիկ մի գեղ կար, մի ախչիկ կար միջումը, կնիկը շատ հավանել էր, մարդիցը թաքուն գնաց նշանեց։

Մարդը հարցրուց կնկանը թե.— Նշնե՞լ ես։

Թե.— Հա՛, նշնել եմ։

— Ո՞րդի ա նշնածը, մեր գյուղումն ա, թե՞ ուրիշ տեղ ա։

— Էդ իմ բանն ա, որդի որ ա՝ հարսանիք կանեմ, կբերեմ, կտենաս։

Մարդը գնաց ուրիշ տեղ, կնիկը տղի հըրսանիքը նստացրուց։

Մարդը ընենց վադի տուն էկավ, որ մարդը[[1]](#footnote-1) նստած հաց ա ուտում։

— Բարի րիգո՛ւն ձեզ,— ասավ,— բոլոր ժողովուրդ:

— Աստծու բարին քեզ, աչքդ լիս։

Ասավ.— Աչքս ընդով լիս կըլի, որ թողաք գնամ իմ հարսիս տենամ։

Կնիկն իմացավ, ընդիան աղաքը կաղնեց.— Թող թագը վեր անին, իժու կտենաս։

Թագավերեքը էլավ, ուզեց որ հարսին տենա:

Կնիկը թե.— Չ՛է, թող քառսունք պահի, եդնա կտենաս:

— Լա՛վ, կնիկ,— ասավ,— քու ասածն ըլի։

Մարդը գնաց ուրիշ գեղեր ման գալու, միառժամանակից եդը տուն էկավ, տեհավ, որ կնիկը տանը չի, հարսը տունն ավլում ա։ Ինքը որ նի մտավ, հարսը գլուխը վի քաշեց, ճակատին մտիկ արավ, տեհավ, որ տղիցը բեդովլաթ ա։

Կնիկը որ տուն էկավ, մարդը ասավ.— Էրկսին էլ դուս գձի իմ տանիցը, էրթան կորչին, էրկուսն էլ բեդովլաթ են։

Կնիկը ղանչանք արավ, մարդի ոտներն ընկավ, որ.— Սպասի՛, րեխա կըլի, բալքի նա դովլաթավոր ըլի, նրա էրեսիցը հաց կուտեն:

Մարղը լսեց, ասավ.— Մնա՛, լավ ես ասում։

Մարդը գնացել էր սովդաքարութենի, տարի եդնը էկավ, տեհավ, հարսը խտոր ա ընկել, մի տղա ըրեխա ա բերել։

— Ա՛յ կնիկ,— ասավ,— րեխի ճակատը եդ քաշի, տենամ դովլաթավո՞ր ա, թե՝ բեդովլաթ։

Կնիկը ղանչանք արավ, թե.— Ա՛յ մարդ, շատին ես համբերել, քչին էլ համբերի։

Մարդը գնաց ուրիշ գեղերի վրա։ Անցավ մի տարի, էկավ տան, տեհավ, որ րեխեն իրանցե բեդովլաթ ա, էն հատաղն էվետ դուս գցեց իրեքին էլ դարտակ, սոված, ծարավ։

Ըտրանք վիկացան, գնա՜ցին, գնա՜ցին մի գեղի կողքով անց կենալիս տեղը մի տավարի փեյին էին դուս տվել, էն փեյինի վրա մի շան թուլա խաղ աներ, սիպտակ թուլա։

Կնիկն ասավ.— Ա՛յ մարդ, էս թուլեն վեր եմ ունում։

Մարդն ասավ.— Ա՛յ կնիկ, ես էլ սոված, դուն էլ սոված, րեխեն էլ ա սոված, էդ անասունն էլ վիր ես անում, սոված ո՞ւր ես տանում։

Կնիկը մտիկ արավ, որ մարդը մտիկ չի անում, գնում ա, թաքուն վի կալավ թուլեն էդիր փեշը։ Գնացին մի քաղաքի ղրաղ։ Մի տուն բռնեցին, նստեցին մեջը։ Թուլեն հանեց փեշիցը։

Մարդն ասավ.— Ա՛յ կնիկ, էդ մեղքին ո՞ւր ես բերել։

Կնիկր թե.— Հայիբս էկավ, բերի, մի թուլա ա, ո՞նց ըլի՝ կըպհենք։

Մարդը թե.— Լա՛վ, բերել ես՝ բերել, կպհենք։

Դու մի ասիլ՝ դովլաթը էդ թուլի ճկատումն ա. Էդ դովլաթի խաթեր էդ բազարի մարդկերանց սիրտը ընենց օղորմութին ընկավ, որ էդ մարդին մինը տավար բախշեց, մինը ոչխար բախշեց, մինը մի մադիան բախշեց, վերջը, գլուխդ ինչ ցավացնեմ, սաղ քաղաքը ամենքը մի բան տալով կիսահամբտ էդառ։ Ըտուց էլ եդ մարդը շատ լքցվեց, իր հոր ապրուստից էլ շատ ունեցավ: Դրանից եդը էրկու տղա էրեխա էլ էլավ, էլավ իրեք տղա։

Էդ բանր քաշեց տասնըութ տարի։

Հերը ծնող էր, էլի՜, կնկանն ասավ.— Ա՛յ կնիկ, ըլիլ չի՞, որ գնամ ման գամ, տենամ մեր որդին որդի՞ ա։

Իհարկե, մոր ջիգյարը հոր ջիգյարից դահա ավել էր, ասավ.— Հա՜, ա՛յ մարդ, քաշկա գնաս տեսնես, որ ըտենց բեդովլաթ էին, տենանք սաղ են, թե՝ մեռած, սիրտս թխվել ա:

— Դարդ մի անիլ, ա՛յ կնիկ, ես էս ա կերթամ, քեզ հմար շուտով խաբար կբերեմ։

Մարդը ձին թամքեց, վեր էլավ ու գնաց: Գնաց, մի ձորի միջով գնալիս մտիկ արավ, տեհավ, որ մի սուրու ոչխար րածում ա:

Չոբանին հարցրուց, թե.— Էս ոչխարն ո՞ւմն ա։

Ասավ.— Ֆըլան քաղաքի Սովդաքարի տղինն ա։

Դա մտածեց թե. «Էն քաղաքի Սովդաքարը ես եմ, էդ տղեն իմը կըլի, դա բեդովլաթ էր, էսքան ոչխարը դա ո՞րտեղան կունենա»:

Անցավ, գնաց, շատ սուրուով տավար տեհավ։ Տվարածին էլ հարցրուց թե.— Էս տավարն ո՞ւմն ա։

Ասավ.— Էն ֆըլան քաղքի Սովդաքարի տղինն ա։ Հարցրուց թե.— Էդ Սովդաքարի տղեն ո՞ր քաղքումն ա։

— Գնա՛,— ասավ,— էդ աղաքիդ սարը բարձրացի, սարի քամակումը մենձ քաղաք ա, դրա միջումն ա։

Վիկացավ դա ըտիան դենը գնաց, տեհավ մի խելի գոմեշ, շատ էլ խոզ տեհավ, շատ էլ մադիաննի տեհավ, հարցրուց չոբանների մնին, թե.— Էս ճալեննի վեր դովլաթը ո՞ւմն ա։

Ասավ.— Ֆըլան քաղաքի Սովդաքարի տղինն ա։

Դա շատ մտքի եդնա ընկավ, թե.— Փառք քեզ, աստվա՛ծ, դովլաթը ընչի՞ ճկատումն ա, որ էսքան դովլաթը էկել ա դրան, հալբաթ ինձանից եդնը րեխա ա ըլել, նրա ճըկատումն ա։

Գնաց րիկունը էդ մարդը քաղաք, տղի տուն։ Տեհան թե չէ, էկան փթաթվեցին իրան, տարան տուն։ էդ մարդը նոր էլած էրկու տղի ճակատին մտիկ արավ, տեհավ, որ ընդոնք էլ նրանցե բեդովլաթ են։ Մնաց, րիկունը տավարը որ էկավ, նրանց ճկատին էլ մտիկ արավ, տեհավ, որ նրանք էլ բեդովլաթ են, ամենից եդը շներն էկան, նրանց ճկատին էլ մտիկ արավ, տեհավ, որ բեդովլաթ են, ամենից եդը մի բոզ շուն էկավ, քաֆթառ, ճկատին մտիկ արավ, տեհավ որ՝ դովլաթը ճկատին։

Ռավոտը սկսեց ըղու ըլիլը, տղեն ասավ թե.— Մամի ջա՛ն, որ ըստիան գնում ես, էս բոլ ապրուստիցը տանում չե՞ս մորս հմա:

— Ի՞նչ եմ անըմ, որդի,— ասավ,— էն քու տեհած ապրուստը, ոնց որ տեհել ես, էլ ընենց կենում ա։

— Բա՛, մամի ջա՛ն, մի բան էլ չես ուզո՞ւմ։

— Ա՛յ որդի, քու տեհած շները կտորվել են, ուզում եմ, որ մի շուն տաս տանեմ։

Նոքարնուն ասավ.— Մի լավ շուն բռնեք, տվեք իրան։

Ասավ.— Չէ՛, որդի, ուրիշ շուն չեմ ուզում, էս բոզ շունը թե կտաս՝ կտանեմ։

— Մամի ջա՛ն, էդ բոզ շունը քաֆթառ ա, ընչի՞դ ա պետքը։

— Է՛ս եմ ուզում, էս տո՛ւ։

Շունը կապեցին, տվին իրան։

Շանը կապած գնալիս տեղը, տվարի միջով անց կենալիս, մի խամածին էրինջ շանը հարու էրետ։ Դովլաթը վախեց, շան ճակատիցը դուրս էկավ, մտավ էդ էրինջի ճակատը։

էն մարդը, որ տեհավ դովլաթը էրինջի ճակատին, շունը վեր էթող, եդ դնաց տղի տունը։

Տղեն ասավ.— Էդ ո՞նց որ եդ էկար, մամի ջա՛ն։

— Ա՛յ որդի,— ասավ,— շունը լավ չէիր կապե, ընդուր ետ էկա։

Տղեն ասավ.— Բան չկա, ռավոտը կկապենք կտանես։

Րիգունը ապրանքը, որ տան էկավ, ասին.— Բերեք մամի հմա մի բան մորթենք։

Ասավ թե.— Ա՛յ որդի, թե մորթում էս, էն էրինջը մորթի։ Բերին էն էրինջը մորթեցին։

— Գլուխը,— ասավ հարսին,— խաշ դի՛, ես ու իմ րեխեն գնալ պտինք ժամը, որ գանք խաշն ուտենք։

Հարսը խաշը պատրաստեց, էդիր կրակի վրա, որ էփի, ինքը գնաց ջուրը։ Չիմնու պուճուր րեխեն էկել էր, ու էրնջի դովլաթը որդի որ ա՝ ընդի պոկել էր ու դրել բերանը՝ կերել: Դովլաթը ընկեք էր էրեխի ճակատը։

Ժամիցը էկան հեր ու տղա, ասավ.— Հարսի՛, խաշը բի ուտենք։

Հարսը գնաց, խաշն էբեր, էդիր մամի աղաքին, մտիկ արավ, տեհավ, որ դովլաթը խաշի ճկատումը չի, ասավ. — Ո՞վ ա պոկե ըստիան։

Թե.— Էրեխեքն են պոկե։

Ապա ասավ.— Կանչի րեխեքին թող գան, մի տենամ։

Կանչեց, մտիկ արավ, տեհավ, որ պուճուր էրեխի ճկատումն ա դովլաթը։

Ասավ.— Ա՛յ որդի, ինձ շունը պետքը չէր, էդքան դովլաթը էդ բոզ շան ճկատումն էր, հարու էրետ էրինջը, դովլաթը փախավ, ընկավ էրինջի ճակատը, էրինջը ընդուր Համար մորթիլ տվի, որ դովլաթը նրա ճակատում էր, հմի էդ պուճուր ըրեխեն, որ ճկատիցը միսը պոկել ա, դովլաթը ընկել ա ըրեխի ճակատը: Ինչքան որ կարաք էդ էրեխին լավ պահպանեք։ Ինձ մի բան էլ ա պետքը չի, ես չալիշ գեի, թե տենամ հլա դովլաթը քու օչախիցը դուս ա ըլում, թե՝ չէ։

1. Այստեղ հարսանքավոր, ժողովուրդ իմաստով—Ծ. Կ.: [↑](#footnote-ref-1)